Micsoda!? Az ufók és az evolúció


Micsoda!? Hát hogyan férnek bele az ufók az evolúcióba?
Egész egyszerűen úgy, hogy elvileg ha a Földön történt evolúció, akkor más bolygókon is történhetett. Egyesek feltételezik, hogy a mi bolygónkon az életet a földön kívüliek plántálták. Egy másik változat szerint az emberiség fog átalakulni „földönkívülivé”. De jó, alig várom. Sőt, a gimnáziumi tankönyvemben is látható egy szerző elképzelése arról, hogy az emberi evolúció hogyan is fog tovább haladni. Lehet látni a marslakó groteszk kis alakját, és hogy a testének a harmadát a feje teszi ki. (Hamis elképzelés viszont, hogy az intelligencia mértéke a fej méretétől függ. Anatole France francia írónak például kb. 1016 köbcentiméteres koponyája volt. Valójában csak az idegsejtek kapcsolatainak száma lényeges). 

Ezt a cikket inkább csak szórakozásból írom, valamint a célból, hogy megmutassam, hogy az evolúció gondolata mennyire mélyen be van ágyazva tudatunkba ebben a tudományos korban. Ebben a kérdésben totál szkeptikus vagyok.  Van egyáltalán valaki, aki rádöbbent arra (keresztyének, ti is!), hogy az ufók létezésének lehetősége zérus (feltéve, hogy mindnyájan a különleges teremtésben hiszünk). Mégis mennyire elterjedt már az ufó-kultusz, akár keresztyéneknél is! Még nem hívő életemben rajzoltam ufókról szóló képregényeket.. Nagyon viccesek voltak, és inkább az ufó-láz kicsúfolására szolgáltak. 

Szóval, térjünk vissza az ufókhoz. Mit mond róluk a Biblia? Az én véleményem szerint semmit. Némelyek azt gondolják, hogy a Genezis könyvében van szó földön kívüliekről: A kérdéses igevers a Gen. 6./2.: „Látták az istenfiak, hogy szépek az emberek leányai, ezért feleségül vették közülük mindazokat, akiket kiszemeltek maguknak." Ennek  legvalószínűbb magyarázata az, hogy az istenfiak (más néven a nefilim) az egyiptomi uralkodók vagy azok fiai voltak, akik hűbéreseik lányaival vagy a feleségeivel háltak. Egyiptomban az uralkodót sokszor istenként, vagy az istenektől születettként nézték. A Jób 38./7. arról beszél, hogy az angyalok az Isten fiai voltak. De Jézus azt mondja, hogy az angyalok nem házasodnak, és nem mennek férjhez, tehát szexuális tevékenységet nem folytatnak. Ilyenné válnak az emberek is, amikor a mennybe mennek. Akit Jézus megváltott, az is szintén Isten fia, mivel személyes kapcsolatba kerül Istennel. A Gen. 4./25.-5./32. arról beszél, hogy kik voltak Sét utódai. Mint tudjuk, Sét Ádám és Éva harmadik fia volt Káin és Ábel után. Ábelt pótolta halála után, ő alakította ki az isteni vonalat, és Istennek tetsző életet élt. Ezért az ő fiait is lehetett nevezni az istenfiaknak később. Ráadásul vannak olyan ufológus tudósok, akik azt állítják, hogy amikor Jézus arról beszélt, hogy „vannak más juhaim, amelyek nem ebből az akolból valóak”, a földönkívüliekre gondolt, pedig világos minden hívő számára, hogy Jézus ezt a pogány nemzetekre értette, akik más népekhez és kultúrákhoz tartoztak.

Egy másik leírás az Ezékiel könyvben van, az elején, amikor az Úr megjelenik Ezékiel prófétának a Kebár folyó mellett, a babiloni fogságban. Itt a kérdéses rész az Ez. 1./4.-17.: „Láttam, hogy forgószél jött észak felől, nagy felhővel és egymást érő villámlással, körülötte fényözönnel. A közepéből, a villámok közül mintha ezüstös csillogás tündökölt volna. Négy élőlény alakja volt ott. Ilyennek látszottak: emberhez hasonló alakjuk volt, de mindegyiknek négy arca, és mindegyiknek négy arca, és mindegyiknek négy szárnya volt. Lábaik egyenes lábak voltak, de lábfejük olyan volt, mint a borjúláb. Ragyogóak voltak, mint a fénylő réz. Szárnyuk alatt négyfelől emberi kezek voltak. Mind a négynek voltak arcai és szárnyai. Szárnyaik összeértek, egyike a másikéhoz. Nem kellett megfordulniuk, amikor jártak, mindegyik előre nézve tudott menni. Ilyen volt az arcuk: volt emberarcuk, de volt oroszlánarca is mind a négynek jobbról, bikaarca is volt mind a négynek balról, és volt sasarca is mind a négynek. Ilyen volt az arcuk. Felső szárnyaik ki voltak terjesztve, ez a két szárny összeért, egyike a másikéval, kettő pedig eltakarta a testüket. Mindegyik előrenézve tudott menni. Ahova a lélek akart menni, oda mentek, nem kellett megfordulniuk, amikor jártak. Ilyenek voltak az élőlények: külsejük olyan volt, mint az izzó parázs, és az élőlények közt, mintha égő fáklyák lobogtak volna. Tűz ragyogott, és a tűzből villámok cikáztak. Az élőlények járása-kelése olyannak látszott, mint a villámlás. Amikor néztem az élőlényeket, megpillantottam egy-egy kereket a földön az élőlények mellett, mind a négy előtt. A kerekek úgy voltak elkészítve, hogy ragyogó drágakőnek látszottak, és mind a négy egyforma volt. Úgy készültek, hogy mindegyik kerék közepében egy másik kerék látszott. Amikor jártak, mind a négy irányban tudtak menni; nem kellett megfordulniuk, amikor jártak.”


Mit jelentsen ez? Ezékielt egy ufó rabolta el, és innen jött a látomása? A ragyogó tűz és a villámok a repülő csészealj meghajtóművei voltak? A négy élőlény marslakó lett volna? Az Isten az emberen kívül is teremtett volna intelligens életet? A Genezis 1./27. szerint Isten az embert a saját képmására teremtette, tehát az emberi faj az egyetlen, ami értelemmel és erkölcsi felelősséggel rendelkezik. A földön kívüliekről viszont azt tételezzük fel, hogy nálunk sokkal intelligensebbek (és így erkölcsösek is), hiszen képesek voltak olyan technológiát kifejleszteni, ami alkalmas volt arra, hogy egyrészt megtaláljanak minket az univerzumban, másrészt egyáltalán ideérkezzenek hozzánk, és viszonylag sikeresen rejtve maradjanak előlünk, nem beszélve arról, hogy valahol kellene bázishelyet találniuk, ahol dekkolhatnának az eltérítések közötti intermezzókban. Ha ezek a földön kívüliek értelmesek, akkor a világ végezetével az Utolsó Ítéletnél is jelen lesznek, mivel különben elpusztulnak, hiszen csak a menny lesz lakható. De a legfontosabb érv az, hogy ha a Bűneset folyamán az egész univerzum megromlott volna (hiszen a teremtett világ és a világmindenség nyög, és úgyszintén vár a megváltásra, mint az ember is), akkor Isten miért büntetne meg olyan lényeket, amelyek értelmesek, mint mi? Ez igazságtalan lenne. 


Fontos kérdés, hogy miért gondoltak eredetileg az emberek arra, hogy lehet élet máshol az univerzumban? A válasz abban rejlik, hogy az evolúció elmélet elterjedésének kezdetén az evolucionisták körében felvetődött, hogy meg kellene mondani azt, hogy mikor kezdődött az élet a Földön, vagyis mikortól kezdődött a biológiai evolúció? A 19. század végén Haeckel felvetette a Monera-hipotézist , ami azt mondta ki, hogy a legprimitívebb élőlények egysejtűek, amelyek a hiányzó láncszemet képviselték az élő és az élettelen között. Ezeket Haeckel 1868-ban mind kitalálta, sőt 73 oldalon keresztül írt róluk egy német tudományos újságban, de a rajzokon ábrázol egysejtűekről kiderült, hogy nem létezők. Még abban az évben találtak mintákat az Atlanti óceán alján, amelyek sejtalakúak voltak, és úgy tűnt, hogy életet tartalmaznak. Később kémiailag analizálták, és kiderült, hogy az összes minta semmi más, mint kalcium-szulfát. A sejtszerű göböt pedig Bathybius haeckelii-nak nevezték el. Azonban a Monera elnevezés mind a mai napig fennmaradt, mint azon ősi sejtek csoportja, ami többsejtű lények felé vezetett. Ez a csíny sohasem került be a köztudatba, de azért az evolucionisták más forrás után keresgéltek, ahonnan az élet származhatott. Így a hideg univerzumra gondoltak. 


1877-ben egy Schiaparelli nevezetű olasz csillagász egyenes vonalakat fedezett fel a Marson. Később azt gondolták, hogy ezek dupla vonalak, így „canali”-kat alkotnak, amelyeket marslakók építettek fel. Majd a gazdag családból származó Percival Lowell folytatta a munkát. Ő sok más evolucionistával állt kapcsolatban, és hatalmas csillagvizsgálót építtetett fel Flagstaff mellett, ahol 1894-tól 1916-ig dolgozott, és páratlan energiával figyelte meg a Mars-beli csatornákat abban a reményben, hogy bizonyítékot talál arra, hogy más világokon is zajlott evolúció. Valami 700 nem létező csatornát számolt össze. Sokat publikált és kijelentett, de 1976-ban, amikor a Viking leszállt a Marsra, kiderült, hogy ott nincsen élet, azzal ellentétben, amit addig hittek. Lowell munkássága H. G. Wells feltüzelte képzeletét, és 1898-ban megírta a War of the Worlds című regényét, amit 1938-ban a rádióban mutattak be, és ami kisebb pánikot okozott a lakosság körében, amikor azt gondolták, hogy fényeket lehet látni a Marson, ami a marslakók támadásának jele. Később az 50-60-as években filmet készítettek belőle (én már láttam vagy 3-szor), és egy modern folytatást a 90-es években, a TV-ben. Innen származik a marslakó kifejezés. Napjainkban pedig Carl Sagan híresztelte azt, hogy bizonyítékot talált egy másik galaxisban lévő bolygó létezéséről, valamint hogy baktériumokat találtak az Uránuszon. Mind a kettő tévedés volt, és feltehetőleg a kutatók elképzelései és elvárásai hitették el velük, hogy ezek valós információk.

Francis Crick pedig még mindig ragaszkodik a pánspermia hipotézishez, amit 1973-ban alakított ki, és ami az élet kialakulásáról szól az univerzum egy másik részén. Manapság pedig olyan elméletek keletkeznek, melyek szerint a Földet egy bolygóméretű özönvíz lephette el, illetve hogy olyan bonyolult szerves vegyületeket tartalmazó meteorok érkezhetnek, amelyek máshol keletkeztek az univerzumban, és amelyek a földi élet kiindulási molekulái lehettek; az élő anyag prekurzorai. Ezekről mind kiderül, hogy vagy földi szennyezés az oka, vagy természetesen is kialakulhattak az univerzumban, valamint hogy ámbár bonyolult vegyületek, de mégsem előzhetik meg az életet kémiai tulajdonságuk miatt.


Manapság annak ellenére, hogy a SETI (Search for ExtraTerrestrial Intelligence) még semmi bizonyítékot nem hozott a földönkívüliek létezésére, egyre jobban felerősödött az ufó láz. 


Az első klasszikus eltérítés elvileg 1961-ben történt, New Hampshire államban, amikor a késő este hazafelé tartó Betty és Barney Hill-t rabolták el. A visszapillantó tükörben észlelték, hogy egy csillagszerű fény „követi” őket. Letértek az útról, mivel ők már hallottak az ufókról, és megálltak. Két óra telt el. Ezek után az asszonynak ismétlődő rémálmai voltak. Valószínű, hogy ezek inkább öngerjesztésből jöttek, vagy képzelgésből. Úgy írta le a földönkívülieket, hogy szürke színűek voltak, és hosszú orruk volt. Ez azonban eltér a mai „szabványoktól”, mivel azoknak nincs is orruk. Kezdtek kialakulni olyan trendek, hogy a földönkívüliek szexuálisan is lépnek kapcsolatba az elraboltakkal, pedig Betty és Barney Hill esetében nemtörtént ilyen. Ezt követően egyre állandósultak a földönkívüliek külső megjelenéséről kialakult elképzelések, bár manapság kicsit változatosabbá is váltak. Teheneket ölnek meg, és mintázatokat hagynak maguk után búzamezőkben (bár mostanában abbahagyták). Egyszer ember-ufó hibrideket hoznak létre bolygóikon, máskor pedig a Föld invázióját tervezik, és már közöttünk is járnak, de jelmezben. A világ politikában is akarnak hatalmat. Az ilyen és ehhez hasonló állítások egyre nevetségesebbé válnak.


Arról szeretnék írni egy kicsit, hogy mennyire is lehetetlenek az ufókkal való találkozások; ehhez elolvastam Carl Sagan „Korok és Démonok” című könyvét. Sagan nagy szkeptikus, de ennek ellenére, mégis nagyon örülne, ha találkozhatna földönkívüliekkel avégett, hogy megismerje technológiájukat, valamint csillagászati ismereteiket. Ezért sokat felhasználtam, a könyvében található ötletei közül. Először is, egy közvéleménykutatásban 6000 ember közül 18% arról számolt be, hogy éjszaka különleges lények jelentek meg a szobájában, 13% pedig idő kiesésről, és 10% pedig arról, hogy repültek már ufóban. Ha azt vesszük, hogy már a Föld lakossága 6 milliárd, ez azt jelenti, hogy 600 millió embert már elraboltak, ami azt jelenti, hogy néhány másodpercenként történik ilyen esemény. Persze, nyilvánvaló, hogy ez lehetetlen. Az ufóészlelések 90%-a könnyen felismerhető csalás, de a további 10%-a fejtörést okoz. 1947. óta az egy millió ufóészlelés közül egy esetben sem zárható ki, hogy mégsem földönkívüliek által vezetett űrhajóról van szó, hanem másféle objektumról. (1900-ban a Francia Tudományos Akadémia 100000 frankot ajánlott föl annak az embernek, aki földönkívülivel lép kapcsolatba; azóta senki nem vette fel a jutalmat.) De az is érdekes, hogy az ufók sokszor más-más alakúak vagy máshogyan néznek ki; gömb, csésze, vagy szivar alakúakat is láttak már. Az ufókról szóló anekdotákat egyébként is sokszor többen többféleképpen mondják el. A jelenségekre sok esetben magyarázatot találhatunk, ha számba vesszük a szokatlan időjárási viszonyokat (például sok üstökös felvillanása, különleges alakú felhők, vagy azok egyenetlen eloszlása, más bolygók szokatlan légköri viszonyai), vagy  különböző járművek kivilágítását, vagy űrszondák (vagy ezeknek a földre eső részei), űrrakéták jelenlétét (mert például megesett már, hogy egy rakéta orr-része leesett a földre, és a hadsereg technikájának eltitkolása miatt lehetséges, hogy érdekükben áll elzavarni azokat az embereket, akik ezeket a tárgyakat látták, és az egész incidenst eltitkolni). Ezért van az, hogy megparancsolják a katonáknak, hogy semmiről ne mondjanak semmit, mivel a hidegháborúban mindig félni kellett a szovjet kémektől. Érdekes az is, hogy az ufóláz miért is kapcsolódik annyira az Egyesült Államokhoz? Sőt, az is megesett, hogy a hidegháborúban az amerikaiak különböző megfigyelő ballonokat küldtek fel, hogy kémkedjenek a szovjetekre. Később ezeket magasröptű repülők váltották fel, mint az U-2-es, és később űrszondák. Rendszeresen szoktak felküldeni kémrepülőket, hogy megnézzék, meddig nem veszik észre a szovjetek. Sokszor ezekhez a ballonhoz lehetne kötni az ufó észleléseket; fel lehetne tételezni, hogy a szélben rángatózó ballon a földről úgy látszik, mintha hirtelen mozgott vagy manőverezett, mint egy űrhajó. Ezeket nappal is szokták látni, holott elfogadott, hogy az elrablások mindig éjszaka történnek? Az Egyesült Államokban egy nukleáris támadás lehetőségére északon, keleten, nyugaton, és délen radarhálózatot építettek ki, ami figyeli, mikor jön arrafelé repülő vagy rakéta. A radarlánc védelem hatékonyságának tesztelése végett repülőkkel berepültek dél felől, hogy megnézzék, hol a leggyengébb a lánc. Ezért történhetett az, hogy emberek észlelhettek valamit a levegőben, és még a légvédelem egyes beosztottjait sem tájékoztatták arról, hogy a légtér azon részében repülő volt. 


A következő dolog, ami kapcsolódik az ufólázhoz, annak az eltitkolása, hogy találtak volna lezuhant űrhajókat, amelyekben földönkívüliek holtteste volt. Ez egy nagy tévedés; egyrészt, mivel ha olyan sok embert rabolnak el, akkor a légvédelem feladata sokkal inkább az lenne, hogy az ország lakosságát megvédje, mint hogy hagyja az idegenek martalékául. A SETI program pedig veszettül értesítené a világot, ha bármilyen jelre bukkannak, mivel ők évek óta emiatt szorgalmasan kutatják az eget több ezer frekvencián. A hidegháború utáni állapotokban például a NASA érdeke lenne a saját túlélése, de ennek ellenére nem hajtja az ufók kutatását. És azért is van ez így, mert a kutatók; felelős tudósok tudják, hogy fizikailag nem lehetséges az, hogy idegenek látogassanak ide olyan nagy távolságokból. A leghíresebb incidens a Roswell-i incidens – sőt erről egy tv sorozatot is készítettek, rondábbnál rondább idegenekkel a fő szerepben. Itt valójában az történt, hogy az Új-mexikói államban lévő Alamogordo bázisról egy akusztikus elven működő légballon szállt fel, amiről később 1994-ben egy új-mexikói képviselő számolt be. Mindez a Mogul Projekt része volt, amelynek célja, hogy a szovjet atomrobbantásokat figyelje, és amelynek feladatáról már írtam az előbb. Akkoriban a hivatalos katonai jelentések szerint „semmi jelét sem találtuk figyelmeztetésnek, elővigyázatossági intézkedésnek, vagy a tevékenység megszokottnál magasabb intenzitásának, amit el lehetne várni, ha ismeretlen rendeltetésű idegen űrhajó hatolt volna be az USA területére…” Mivel folyt a hidegháború, így természetes volt, hogy elzavarták az embereket farm környékéről, ahova a roncsok estek. Persze az emberek ezt valami rendkívüli dolog eltitkolásának vélték, és mivel még nem csapott fel az ufóláz, a riporterek arról számoltak be, hogy egy idegen világról jött jármű landolt a helyszínen. Ezért gyanakodtak arra, hogy idegeneket vittek el egy közeli bázisra, ahol felboncolták őket. Ha ilyen dolog történik, és egy egész község vesz benne részt, természetes, hogy legendák vagy elbeszélések keringenek az eseményről, mivel az emberek kíváncsiak, és olyan tárggyal találkoznak, ami ismeretlen a számukra, mint egy katonai légballon. Roswell még azért is marad fenn a köztudatban, mivel az ufóláz  önmagát tudja gerjeszteni. Ezért van az, hogy Roswell két ufó múzeuma a város központi turista attrakciója. 


Egy másik nagy csalás pedig a dél Angliai gabona körök. Ma már tudjuk, hogy ezt két csaló, Doug Bower és David Chorley csinálta. Éjjel mentek ki a gabonatáblákhoz, és egy nehéz vasrúddal döntötték le a gabonát. Alig néhány percbe telt egy ábrát készíteni; sőt lábukkal is le lehetett taposni megfelelően, mint ahogyan évekkel később bemutatták a riportereknek. Azért hagyták abba később, mert már belefáradtak, és mert inkább azok gazdagodtak meg, akik mindenféle elméletet alakítottak ki arról, hogy ezek hogyan keletkezhettek, és hogy földönkívüliek készítik. Még az Egyesült Államokban, Hollandiában, Japánban, itt Magyarországon, és Bulgáriában is keletkeztek. Érdekes azért, hogy miért főleg gazdag országokban történtek, ahol az embereknek (mindenféle csínyt űző emberek, akiknek sok szabad idejük van) van ideje erre. Miért nem Indiában vagy Afrikában keletkeznek? Az ügy az angol királyi család elé került, gyanakodtak az ördögre vagy szellemekre is, sőt még a máltai lovagrendet is segítségül hívták. Azért sem hitték el az emberek, hogy csíny az egész, mert olyan sokáig volt a köztudatban, és nem akartak lemondani egy ilyen ínycsiklandó élvezetről, ezen kívül senki sem hinné el két névtelen embernek, hogy tréfából csinálták az egészet.


Ha az olvasó talán még mindig meg van győződve egy kicsit a földönkívüliek létezéséről, közrebocsátanék néhány adatot: ahhoz, hogy egy űrhajó a fénysebesség egy tizedét egyenes vonalú, egyenletes mozgásban elérje (mivel gondoljuk, hogy a földönkívülieknek gyorsan kellene mozogniuk, hogy ideérjenek távoli helyekről az univerzumból, mert statisztikailag nagyobb a valószínűsége annak, hogy az univerzumban nem pont mellettünk élnének a Tejútrendszerben valahol, de a legközelebbi csillag, az Alfa Centauri 40E+12 kilométerre van tőlünk – a fénysebesség egy tizedével 43 évbe telne, hogy odaérjünk, földi űrhajóval pedig 870 ezer évbe), a szükséges energia 4,5E+15 J, ami a Föld egy hónapi elektromosenergia-felhasználásának felel meg,. Azt is tekintetbe kell venni, hogy az űrhajó manőverezik, felgyorsul, lelassul, és a belsejében biztos, hogy mindenféle elektronikus berendezés van. Emellett az űrben köbkilométerenként 100 ezer porrészecske van. Ha az egyikbe, ami átlagosan tized gramm tömegű, egy űrhajó becsapódna a fénysebesség tizedével, az ½*m*v2 = ½ *1E-4 kg * (3E7 m/s )2 J = 4,5E+10 J-nyi energiát közölne az űrhajóval, ami 10 tonna TNT-nek az energiájával egyenlő. 


Hát, ennyit az ufókról. Döbbenetes, hogy hány embert lehet becsapni, és milyen hosszú ideig az evolúciós elmélet egyik következménye révén. Félelmetes, ha belegondol az ember, hogy milyen következtetésekre tud jutni az ember, amikor az eredet kérdéséről van szó. Vigyázzunk, mert az ördög és az ő angyalai képesek arra, hogy alakokat öltsenek, vagy hogy a képzeletünket elkápráztassák látomásokkal. Jézus pedig azt mondja nekünk, hogy vigyázzunk, hogy senki se csapjon be.

